Mai Mercado (KF), 2022-04-20:
Tak, formand.
Skal Danmark have en ny e-sportsstrategi?
Ja, selvfølgelig skal vi det, og af flere indlysende årsager.
For andelen af e-sportsudøvere er stigende.
Og ja, som SF's ordfører så rigtigt har sagt: Det er altså kommet for at blive.
Jeg skal være helt ærlig og sige, at jeg også har haft en anden tilgang til e-sport, end jeg har i dag.
Jeg tror, at for mig var det mødet med det og selv at opleve, hvordan det bliver udøvet, som endte med at gøre forskellen.
Jeg har en søn, som for nylig begyndte at spille »Fortnite«, og han er vild med det.
Han spiller med sine klassekammerater, typisk er det om eftermiddagen, måske en 20 minutters tid, og det er, indrømmet, en ny verden for mig som mor at omfavne, og ikke bare omfavne det, men faktisk bifalde, at han spiller, og endda bifalde, at fællesskaber i dag ikke nødvendigvis kun er fysiske, men også kan være online.
Tager det så tid fra fællesskaberne?
Det vil nogle jo hævde, men eksempelvis et LAN-party en fredag aften er vel noget, der egentlig mest kommer til at konkurrere med det at se en film.
41 pct. af drengene i alderen 16-20 år dyrker e-sport.
Og det er for stor en gruppe til, at det bare sådan kan ignoreres.
Derfor bør det også have sin egen strategi, sin egen ramme.
I dag er det meget løst organiseret, fordi det er så ny en sport, så setuppet er stadig umodent, men det er bare at komme i gang og også komme hurtigere i gang end det, vi hørte fra regeringen.
Altså, når ret skal være ret, kunne regeringen jo ikke engang svare på Radikales spørgsmål om, hvad der er sket med det panel, som skulle komme med anbefalinger.
E-sport er også stærkt stigende som vækstområde og med et meget stort potentiale, og det er faktisk noget, jeg først opdagede for nylig.
Der findes verden over mere end 3 milliarder gamere og 500 millioner seere, som følger med i de store turneringer.
Og så kan man jo bare tage hele følgeindustrien i forhold til gaming.
Men lad os bare holde os til turneringerne.
Meget få ved, at Danmark er førende på de turneringer.
Jo, der er rigtig mange, som kender Astralis, og jeg tror ikke, man finder en dansker, som ikke er rigtig stolt af lige præcis holdet Astralis, og vi ved godt, at vi klarer os godt i »Counter Strike«.
Men de færreste ved, at rigtig mange af de turneringer broadcastes fra Brøndby.
Vi er verdensførende på turneringer, og vi udnytter slet ikke det potentiale.
Så for nogle uger siden besøgte jeg BLAST i Brøndby, og jeg skal bare ærligt sige, at jeg blev blæst bagover af det, de allerede gør, og det potentiale, de har.
Og det sidste, som de sagde til mig, inden jeg gik ud ad døren, var, at der er brug for, at man fra nationalt hold kan bringe alle de forskellige interessenter sammen i det samme rum og få udviklet e-sporten.
Jeg ved ikke, om vi er nået så meget videre i dag.
Jeg synes, det har været rigtig godt, at der er kommet de forskellige betragtninger.
Jeg havde håbet på en klarere udmelding fra Socialdemokratiet, hvor regeringen ikke engang kan svare på, om skak er en sport.
Jeg synes også, vi er kommet omkring nogle interessante betragtninger i forhold til bevægelsestab, som åbenbart er meget legitimt at diskutere, når det handler om gaming og e-sport, men som man jo aldrig ville endog drøfte, hvis det handlede om skak.
Der ville vi aldrig nogen sinde sige: Hov, husker skakspillerne lige at bevæge sig, når de spiller al den skak og er så interesserede i det?
Så jeg synes i hvert fald, at den her debat viser, at selv den politiske debat i Danmark stadig væk er umoden, lidt ligesom e-sporten stadig væk er umoden og har brug for den her organisatoriske ramme.
Så tak til Venstre for et rigtig godt beslutningsforslag.
Herfra er vi i hvert fald positive over for det og vil stemme ja til det.